##### Irattározás

A DigiNet iktató-, archiváló és munkafolyamat-kezelő rendszerben e modul felelős az iratok rendezéséért az irattal kapcsolatos ügy aktív munkaszakasza után. Az iratok egy részét már az ügyintézést végző szervezeti egységnél selejtezik a megőrzési idő leteltével, más részét az aktív munkaszakasz után bizonyos idővel – két évvel – áthelyezik a központi irattárba. A központi irattárba helyezett iratokat a továbbiakban itt tárolják a megőrzési idő végéig, vagy addig, amíg az irattári tervben erre kijelölt iratok számára elérkezik a levéltárba adás időpontja. A központi irattárban tárolt iratokat az ügyintézők kikérhetik abból a célból, hogy az adott ügy valamilyen részletét utólag ismételt vizsgálat alá vegyék.

Az irattári modul a következő komponensekből épül fel:

- Az irattári tároló dobozok karbantartása
- Selejtezés
- Központi irattárba adás
- Levéltárba adás
- A kikérések kezelése
- Iratkezelés időadatai

  #### Az irattári tároló dobozok karbantartása

  A központi irattárban az iratokat általában sorokba rendezett állványok vagy szekrények polcain elhelyezett mappákban, dobozokban tárolják. Minden doboz egyedi azonosító sorszámot visel, emellett az irattáros a doboznak a tartalmát jellemző nevet adhat, valamint megadhatja a doboz tárolási helyére vonatkozó adatokat is. Így pontosan tudható, hogy egy irat melyik dobozban, a doboz pedig melyik tároló helyen található.
  Az irattározás megkezdése előtt az irattáros az új dobozt ellátja számmal, névvel, emellett hozzárendeli ahhoz a szervezeti egységhez, amelyiknek az iratait a doboz tartalmazni fogja. Miután a doboz iratokkal megtöltve visszakerül az illetékes szervezeti egységtől, az irattáros azzal veszi át, hogy a doboz szervezeti egységét átváltja Irattárra, kitölti a tárolási helyre vonatkozó adatokat.
  Az irattáros a tároló dobozokat az előre beépített szűrőkkel is megjelenítheti. A lehetséges szűrők a következők: kiadható dobozok, leadott dobozok, tárolóban elhelyezett dobozok.