##### Lekérdezés

A Lekérdezés főmenü szolgál az adatlapok különböző szempontok szerinti keresésére. Itt kell az ügyintézőknek a postaládából átvenni az intézkedésre számukra megküldött adatlapokat is.

#### Postaláda

A menüpont az ügyintézőhöz érkezett iratokat tartalmazza. A menüpontba való belépéskor egy listát kapunk, amely a Központi Ügykezeléstől, illetve más szervezeti egységtől érkezett iratok adatait tartalmazza. A lista alaphelyzetben az Azonosítószámok csökkenő sorrendjében rendezett. Ha az Azonosító feliratú oszlop fejlécébe az egér bal gombjával duplán belekattintunk, akkor a lista sorrendje Szervezeti egység - Iktatószám növekvő sorrendjére vált. Ha viszont a Küldés dátuma feliratú oszlop fejlécébe az egér bal gombjával duplán belekattintunk, akkor a lista sorrendje a listában szereplő iratok küldési dátumának megfelelő lesz. Újabb dupla kattintással az eredeti sorrendet kapjuk vissza.

A postaládában tárolt iratok adatlapja a címzett számára megtekinthető, de nem módosítható. Az adatlaphoz tartozó digitalizált irat megtekinthető. A postaládában lévő iratot a címzett elfogadhatja a Kijelölt átvétele gombbal, vagy visszautasíthatja a Visszautasítás gombbal. A Csop. átvétel gomb segítségével a listában lévő valamennyi iratot egyszerre átvehetjük. A Csop. átvétel gomb csak akkor aktív, ha legalább egy iratot kijelöltünk a CsÁtv feliratú oszlopban.
Elfogadás esetén az irat átkerül az Intézendő fiókba, és a program megjelöli elfogadottként. Visszaküldés esetén a program az iratot visszautasítottként jelöli meg, és törli a címzett postaládájából. Emellett a visszautasításról értesítés jelenik meg a küldő postaládájában újabb intézkedés céljából.
A postaládában az elsődleges megküldés után várakozó iratot csak átvétel után lehet az általános lekérdezés keretében bárki számára megtekinteni. Az irat (ha az ügyintéző jogosultsága lehetővé teszi) megjelenik ugyan a lekérdezési listában, azonban ha ekkor szeretnénk megtekinteni, a rendszer egy hibaüzenettel elutasítja a kérést.
Amennyiben egy irathoz további intézkedések (és így postaműveletek) kapcsolódnak, akkor a címzett számára a megtekintés az általános lekérdezés keretében csak az átvétel után válik lehetségessé. Más ügyintézők azonban elérik az ilyen módon érintett adatlapokat. A címzett a megtekintés kísérletekor hibaüzenetet kap.
Lehetőségünk van arra, hogy a DigiNet rendszerbe kapcsolt ügyintéző belső levelező Postai rendszerének kezelését, ideiglenesen vagy véglegesen átirányítsuk egy másik DigiNet felhasználóhoz.
A színkódok jelentése
Az irathoz csatolódó intézkedés részhatáridejétől függően a program a következő színkódokat alkalmazza:

- normál esetben a kijelzett sor fehér alapon vékony fekete
- ha a részhatáridőig hátralévő idő két nap vagy kevesebb, de a határidő még nem járt le, akkor a kijelzett sor fehér alapon vékony piros,
- ha a részhatáridő lejárt, akkor a kijelzett sor fehér alapon vastag piros.
- a lista aláfestő színe a beérkezés dátumától függően fehér (páros napok) vagy világosszürke (páratlan napok)