#### Aktív Irat

A menüpont választásakor megkapjuk a még nem archivált iratok listáját. Abban az esetben, ha nincs rá jogosultságunk, akkor csak egy részhalmazt láthatunk a listából. Ezekből kiválasztjuk a kívánt iratot, és a kiválasztott sorra kattintunk az egérrel. Ekkor a sor mellett egy kis nyíl jelzi a kiválasztást.
A táblázat sorainak betű- és háttérszíne az adott irat mozgásirányára utal: sárga alapon fekete a bentről kifelé menő iratokat, fehér alapon fekete a kintről bejövő, míg fehér alapon kék a belső iratokat jelzi. A folyamatban lévő ügyek iratai normál vastagságú betűkkel jelennek meg, míg a lezárt, vagy intézkedést nem igénylő tételek vastag, a már archiváltak pedig aláhúzott betűkkel. A színek és betűtípusok jelentése az ablak alsó részén is megtekinthető.
A Nyomtatás parancs választásával a kilistázott anyagokat nyomtathatjuk ki. A lista először mindig a képernyőn jelenik meg, így hiba esetén még korrigálhatunk mielőtt egy sok oldalas nyomtatásba kezdenénk. A képernyőn megjelenő menügombokból a nyomtató ikon megnyomásával indítható a nyomtatás.
A lista MS Excelbe is elmenthető, a mentés helyének könyvtárát egy ablakban kiírja a program.
A lista alapsorrendje az Év-azonosító összevont érték csökkenő rendezettsége. A rendezettség az azonosító mezőbe duplán kattintva megváltoztatható. Ennek hatására a sorrend az év-szervezeti egység-iktatószám-alszám összevont érték növekvő rendezettsége lesz.
A Keresés hatására a program az aktuális sorrendnek megfelelő párbeszédablakot kínálja fel a keresési paraméterek megadására. Ide írjuk be a keresett irat adatait, majd megnyomjuk az Enter billentyűt és ekkor a program azonnal a keresett sorra ugrik. A keresőablakból az Escape gombbal léphetünk ki.

Ha a lista explicit szűrés (például minta szerinti lekérdezés) vagy implicit szűrés (jogosultságok alapján történő automatikus leválogatás) eredményeképpen keletkezett, akkor a jobb szélen megjelenő négyzetek kipipálásával csoportos leZárásra ("Z" feliratú oszlop), illetve Archiválásra ("A" feliratú oszlop) jelölhetünk ki tételeket.
Lezárásra egy irat akkor jelölhető ki, ha:

1. Az ügy állása „Folyamatban” (lezárt, vagy intézkedést nem igénylő irat nem zárható le.)
2. A kezelő saját szervezeti egységének irata legyen.

Archiválásra egy irat akkor jelölhető ki, ha:

1. Az ügy állása lezárt, vagy intézkedést nem igénylő (folyamatban lévő ügy esetén az ügyet előbb le kell zárni.)
2. Az irat még nem archivált.
3. A saját szervezeti egység irata legyen (az adott szervezeti egység bármelyik ügyintézője archiválhat)

A kijelölés nem csak egyesével, hanem csoportosan is történhet, a következő módon: Kijelölünk egy lezárandó, vagy archiválandó iratot, majd az egér jobb gombjával kattintunk az utolsó kijelölendőre. Minden olyan irat, amely a kettő között kijelölhető lezárásra, vagy archiválásra, automatikusan kijelölődik. Ha első elem kijelölése nélkül kattintunk a jobb gombbal egy lezárható vagy archiválható elemre, akkor ezzel a lista elejétől kezdve minden lezárható, vagy archiválható elemet kijelölhetünk.
Ugyanilyen módon szüntethetjük meg csoportosan a már kiválasztott elemek kijelölését. Ha első elem kijelölése nélkül kattintunk a jobb gombbal egy már kijelölt elemre, akkor a lista végtől kezdve minden már kipipált elem jelölését megszüntethetjük.

Ha kijelöltük az összes a lezárandó, vagy archiválandó iratot, a „Lezárás” illetve „Archiválás” gombra kattintva véglegesíthetjük a változásokat.

Egy archivált iratot az Aktiválás gomb segítségével visszahelyezhetünk az aktív állományba. Ekkor az újra aktivált irat az archív állományból törlődik.

Ha a Megtekintés parancsot választjuk, akkor a kiválasztott irat adatlapja jelenik meg a képernyőn.

Ha a megjelent iraton módosítani szeretnénk, akkor azt a Módosítás gomb választásával tehetjük meg, mely ezután automatikusan Mentés újként-ra változik át, lehetőséget adva az irat másik azonosítószámon való mentésére.
A Válasz funkció arra szolgál, hogy eredeti (kiindulási) irat adatai alapján a programmal elkészíttessük a válaszadatlap tervezetét.

Ennek szabályai a következők:

- Érkezett/Kelt mező: napi dátum
- Rögzítés dátuma: napi dátum
- Külső szám: öröklődik az eredeti iratról
- TAJ szám: öröklődik az eredeti iratról
- Feladó/Címzett: törlődik
- Szervezeti egység: öröklődik az eredeti iratról
- Aláíró: törlődik
- Témakör: öröklődik az eredeti iratról
- Dosszié: öröklődik az eredeti iratról
- Ügyintéző: öröklődik az eredeti iratról
- Beérk/Tov. módja: törlődik
- Határidő: törlődik
- Előzmény: az eredeti irat azonosító-iktatószáma kerül be.
- Ügyirat típusa: öröklődik az eredeti iratról
- Ügy állása: lezárva
- Postázva: napi dátum + ?a jelölőnégyzetbe
- Tárgy: öröklődik az eredeti iratról
- Megjegyzés: öröklődik az eredeti iratról
- Mozgásirány: Bentről ki
- Partnertípus: öröklődik az eredeti iratról Az eredeti irat megjegyzés mezőjébe bekerül a „Válaszirat:” «Válaszirat iktatószáma» kombináció.